[{"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "Dyma trydydd ran ein cyfres gan enillydd Bwrsari Arweinyddiaeth Walter Dickie 2017, Steve Brooks, Cyfarwyddwr Cenedlaethol Sustrans Cymru. Yn y blog yma mae\u2019n so\u0302n am beth ddysgodd ar gwrs Copenhagenize yn Nenmarc, a beth all arweinwyr trefi wneud i hyrwyddo trafnidiaeth gynaliadwy yn eu dinasoedd."}, {"text_idx": "#000008", "text": "Dydw i ddim yn feiciwr. Dyna fe, dwi wedi\u2019i ddweud. Dywedodd Mikael Colville-Andersen hynny wrtha\u2019i, ac fe ddywedais innau\u2019r un peth yn o\u0302l wrtho. Mae Mikael yn ddyluniwr trefol ac yn arbenigwr ar symudedd ac ef yw Prif Weithredwr a sefydlydd Copenhagenize Design Company. Mae Mikael yn enghraifft o entrepreneur cymdeithasol sydd wedi gweld problem gymdeithasol ac sy\u2019n gweithio i\u2019w datrys, gan wneud hynny yn y sector preifat."}, {"text_idx": "#000009", "text": "Wrth gwrs, ar y naill law, dwi yn feiciwr. Dwi\u2019n gweithio i Sustrans, mae gen i sied yn llawn beiciau ac mae olion baw ac olew styfnig o amgylch gwaelod bron pob un pa\u0302r o drowsus sydd gen i. Ond ar y llaw arall, dydw i ddim yn feiciwr. Mae beicio yn rhywbeth dwi\u2019n ei wneud, yn hytrach na rhywbeth yr ydw i. Mae llawer o bobl yn beicio am sbort neu hamdden, ac weithiau dwinnau\u2019n gwneud hynny; ond mae\u2019r rhan fwyaf o\u2019m teithiau ar feic yn deithiau ymarferol megis teithio i\u2019r gwaith neu i gyfarfodydd."}, {"text_idx": "#000010", "text": "Cymharodd Mikael hyn a\u0302\u2019r hwfer. Mae\u2019r rhan fwyaf ohonom yn berchen ar un ac yn defnyddio un yn rheolaidd, ac eto fyddwn ni ddim yn ein disgrifio ein hunain fel \u2018hwfrwyr\u2019. Dim ond un peiriant ydyw o\u2019r nifer yr ydym yn eu defnyddio i hwyluso ein bywydau."}, {"text_idx": "#000011", "text": "Mae Copenhagenize yn gyfle ysbrydoledig i dreulio amser ym mhrifddinas Denmarc gyda dau ddwsin o benseiri, dylunwyr trefol, cynllunwyr trafnidiaeth a\u2019r rheini sy\u2019n hyrwyddo beicio i edrych ar lwyddiant Denmarc. Ac wrth lwyddiant, dwi\u2019n golygu trechu eu caethiwed i\u2019r car a theithio\u2019n fwy cynaliadwy. Ar droed neu ar feic y gwneir 41% o bob taith yn Copenhagen. Wrth gynnwys bysiau, trenau a\u2019r metro, lleiafrif yw\u2019r gyfran o bobl sy\u2019n teithio mewn car. Y farn ym myd polisi cyhoeddus yno yw y bydd arweinwyr y ddinas yn anelu am raniad moddol wedi\u2019i seilio ar \u2018draeanau\u2019: dim llai na thraean o bob taith ar droed neu ar feic a dim mwy na thraean mewn car, gyda thrafnidiaeth gyhoeddus yn cyfrif am y gweddill."}, {"text_idx": "#000013", "text": "Fel y rhan fwyaf o ddinasoedd Ewrop yn ymadfer o\u2019r Ail Ryfel Byd, arweiniodd ffyniant economaidd y 1950au a\u2019r 1960au cynnar at gynnydd enfawr yn nifer y ceir ar ffyrdd Denmarc. Roedd y ddinas yn cael ei mygu gan geir. Un ateb oedd codi traffordd dros y Llynnoedd, sef cyfres o dri llyn sy\u2019n amgylchynu canol y ddinas. Gellid cymharu hyn a\u0302 Pharc Bute Caerdydd, y naill yn las a\u2019r llall yn wyrdd. O safbwynt trafnidiaeth draddodiadol, roedd hyn yn ymddangos yn syniad da. Byddai\u2019r draffordd yn creu priffordd fawr drwy\u2019r ddinas ac yn cysylltu\u2019r ffordd i Sweden yn y gogledd a\u0302\u2019r ffordd i gyfandir Ewrop yn y de. Ond yn ogystal a\u0302 dinistrio amgylchedd naturiol y ddinas, byddai traffordd ac arni ddeuddeg lo\u0302n yn rhwygo drwy un o ardaloedd dosbarth gweithiol pwysicaf y ddinas."}, {"text_idx": "#000014", "text": "Bu syniad tebyg yn yr arfaeth yng Nghaerdydd (CentrePlan 70), ond diolch i\u2019r drefn gwrthodwyd y ddau gynllun cyn i\u2019r gwaith adeiladu ddechrau. Tra penderfynodd Caerdydd i dderbyn ei thrafferthion traffig, dilynodd Copenhagen drywydd gwahanol gan ddechrau tynnu lle oddi ar geir, a blaenoriaethu pobl. Bu amgylchiadau allanol, megis yr argyfwng olew, o gymorth, ond diolch i arweinyddiaeth wleidyddol sylfaenol a dylunio trefol wedi\u2019i seilio ar synnwyr cyffredin, cafwyd chwyldro. Dros y degawdau nesaf, aeth y ddinas ati\u2019n systematig i ailddylunio ei strydoedd gan ddarparu lonydd beicio gwarchodedig."}, {"text_idx": "#000015", "text": "Un wers bwysig a ddaeth i\u2019r amlwg i mi yn Copenhagen oedd un yn ymwneud a\u0302 ro\u0302l arloesedd. Ar y naill law, roedd yr hyn a wnaeth Copenhagen yn arloesol. Ar y llaw arall, doedd e\u2019 ddim. Fe ddefnyddion nhw ddulliau a oedd wedi\u2019u treialu a\u2019u profi ers dros ganrif. Nid yw\u2019r egwyddor ddylunio sylfaenol wedi newid: darparu lle gwarchodedig i feiciau sy\u2019n ddiogel ac yn effeithlon, ac i ffwrdd oddi wrth gerbydau modur (neu geffyl a chart) ac sy\u2019n mynd a\u0302 phobl o\u2019u man cychwyn i ble maent eisiau mynd iddo. Wrth gwrs, mae datblygiadau pwysig wedi bod: cynlluniau llogi beic, beiciau trydan, ac arwynebau mwy diogel a gwell; ond yn y bo\u0302n mae angen i\u2019r un peth ddigwydd yn 2018 ag a oedd ei angen yn 1918. Prin yw\u2019r problemau dylunio ac adeiladu y bydd y diwydiant trafnidiaeth yn eu hwynebu yng Nghymru sydd heb gael eu datrys rywle a rhywbryd arall. Dyw arloesedd ddim bob amser yn golygu ailddyfeisio\u2019r olwyn. Weithiau mae angen chwilio am yr ateb rywle arall, efelychu syniad sylfaenol, ei newid ychydig bach, a\u2019i roi ar waith."}, {"text_idx": "#000016", "text": "Y prif reswm y mae Copenhagenwyr yn beicio yw gan ei fod yn gynt ac yn haws na ffyrdd eraill o deithio. Mae pobl yn gwybod eu bod yn rhoi hwb i\u2019w hiechyd ac yn lleihau eu heffaith ar yr amgylchedd, ond eilbeth yw hyn i\u2019r mwyafrif o drigolion y ddinas. Ewch i Copenhagen ac ni welwch lawer iawn o feicwyr \u2013 pobl yn gwisgo leicra, yn reidio beiciau ffordd drud. Fe fyddwch, serch hynny, yn gweld digonedd o bobl yn defnyddio beiciau, yn mynd i\u2019w gwaith, yn hebrwng y plant i\u2019r ysgol, ac wedi\u2019u gwisgo ar gyfer eu cyrchfan nid ar gyfer eu taith."}, {"text_idx": "#000017", "text": "Dyma\u2019r wers i arweinwyr trefi. Mae annog pobl i gerdded a beicio yn rhoi buddion lu i\u2019r wlad. Mae\u2019n lleihau\u2019r galw am wariant ar iechyd, yn gwella ansawdd yr amgylchedd lleol, ac yn darparu buddion economaidd. Ac er y bydd y buddion ehangach hyn yn bwysig i ryw raddau i lawer o\u2019r boblogaeth, mae\u2019r mwyafrif helaeth o bobl eisiau gollwng eu plant yn yr ysgol a chyrraedd eu gwaith yn gyflym ac yn ddiogel. Felly ni fydd ymgyrchoedd cyhoeddus drud sy\u2019n hyrwyddo buddion iechyd beicio ond yn cyrraedd rhan benodol o\u2019r boblogaeth. Os ydych chi wir eisiau cael effaith fawr ar iechyd, gwnewch hi\u2019n bosib i bobl deithio mewn ffordd lesol drwy greu mwy o lonydd beicio. Dechreuwch gyda\u2019r defnyddiwr mewn golwg \u2013 pobl sy\u2019n digwydd beicio."}]